stanford-oval/wikipedia huggingface dataset:
אילוף כלבים
גישות מובילות בתחום > פסיכולוגיה של הלהקה

שיטת עבודה זו מבוססת על הנחת יסוד שנויה במחלוקת. על פיה, לצורך האילוף נעשה שימוש ביצרי הלהקה של הכלב ובצורך שלו להיות חלק מלהקה מתפקדת. גישה זו טוענת כי כל פרט בלהקה מוצא את המקום הראוי לו על סולם ערכי ושומר עליו בקנאות מפני אלו המדורגים מתחתיו.

הגמול בשיטה זו הוא להקה יציבה ומנהיג יציב ותקיף (אין פירוש הדבר כוחניות), שלצורך האילוף חייב להיות אדם.
לטענת המשתמשים בגישת אילוף זאת, השיטה נעזרת בהתנהגויות הטבעיות של הכלב ואין תהליך אילוף שלא עושה בה שימוש, במיוחד באילוף כלבי מחמד שהלהקה שלהם היא המשפחה האנושית איתה הם חיים. אחד מבני המשפחה אמור להיות המנהיג והכלב ובני המשפחה האחרים ידורגו על סולם ערכי על ידי הכלב. מיקומם משתנה עם השינויים החלים במשפחה. אילוף בעזרת התנהגויות טבעיות לא יצלח בלי ללמוד מהו טבעו של הכלב ואיך ניתן להשפיע עליו, מחד; ומאידך, מאפשר אילוף בכל זמן ומקום על ידי כל אחד מבני המשפחה בלי להיזקק לעזרים מיוחדים ובלבד, שיקפידו על שפת אילוף שכולם בקיאים בה.
יישום: שיטה זו מאפשרת ליצור, לנתב ולהכחיד התנהגויות ומשפיעה, בעיקר, על התנהגויות הטבעיות לכלב. כל תהליך אילוף ולא משנה מה מטרתו, נעזר בה.
גישות מובילות בתחום > פסיכולוגיה של הלהקה > ביקורת על הגישה המוצגת לעיל

הגישה כפי שהיא מוצגת לעיל לוקה במספר היבטים, ועל כן שנויה במחלוקת קשה בין מאמנים מודרניים הדוגלים בגישה חיובית למאמנים מסורתיים.
קיים ויכוח אקדמי האם ניתן להתייחס לכל הכלבים כאל חיות להקה. האם למשל כלבים משוטטים שלכאורה חיים בלהקה אכן יוצרים להקה, או שמא מדובר באוסף פרטים שחובר לפרק זמן קצר, מתפזר ונוצר שוב עם פרטים אחרים. תצפיות על כלבים משוטטים ועל כלבי בר וכלבי מגיעות למסקנות שונות. גם כאשר נוצרת להקה בקרב כלבי בר, המבנה שלה שונה מהתיאור המופיע מעלה.
כנגזרת מהשאלה הראשונה, האם ניתן להתייחס לכלב המשפחה כאל "חיית להקה". האם כלב המשפחה לא ער לשוני בינו לבין יתר "חברי הלהקה"? כלומר, האם ניתן להתייחס לבני המשפחה האנושיים כ"להקה" על פי תפיסתו של הכלב? הרוב המכריע של האתולוגים טוענים כי הנחה זאת מופרכת מיסודה.
גם בקרב זאבים - בעלי חיים החיים בלהקות, מבנה הלהקה אינו קשיח ואין הכרח שתתקיים היררכיה ליניארית, בה כל אחד מחברי הלהקה "יודע את מקומו במדרג החברתי בה".
גם כאשר חיים באותו בית שני כלבים ויותר, נשאלת השאלה אם מדובר ב"להקה" כפי שנוצרת בטבע. מובן שבתנאים אלו נוצרת מערכת יחסים נוספת נפרדת בין הכלבים החיים באותו בית לבין בני המשפחה האנושיים, אך לא ניתן להתייחס אליהם כאלה "להקה" במובן הטבעי. כלבים אלו לרוב לא בחרו לחיות יחד, אלא מצאו עצמם חולקים את המשאבים בשל נסיבות ש"נכפו" עליהם. זאת, מבלי לשפוט אם המצב הכפוי מוצא חן בעיניהם, משפר את חייהם, או להפך. באופן טבעי בעלי חיים בוחרים להשתייך ללהקה ואין הדבר נכפה עליהם.
מניעים לאילוף - הצגה מודרנית של הנושא

הגישה המודרנית מתבססת על אבחון קפדני של מגוון הצרכים הפיזיולוגיים, הרגשיים והמנטאליים של הכלב עמו עובדים. בהתאם להם מגדירים אילו שינויים רצוי לערוך בסדר היום, אילו התנהגויות לחזק, כיצד לעשות זאת בהתאם למוטיבציות השונות, כיצד ללמד את הכלב להתמודד עם גירויים מאיימים/מטרידים/מפחידים עבורו מתוך תחושת שליטה עצמית ולא ציות או הימנעות מענישה.
לדוגמה: אם המשפחה מתלוננת על כך שהכלב קופץ, יש לברר ראשית באילו תנאים ההתנהגות הלא רצויה מתרחשת. האם הוא קופץ על בני הבית כאשר הם מגיעים הביתה? האם הקפיצות מתרחשות כאשר הוא מנסה לחטוף משהו שהם מחזיקים בו? האם הוא קופץ על האורחים? האם הוא קופץ על השולחן? כל אחת מהדוגמאות תוביל למסקנה שונה באשר למוטיבציה של התנהגות זהה לכאורה, ולכן גם יכולה להוביל לטקטיקה שונה ביחס ל"הכחדתה".
בגישה זאת המאמנת תעזור לבני הבית להכחיד התנהגויות בלתי רצויות באמצעות חיזוק התנהגויות רצויות, מתן מענה לצרכיו המנטליים והפיזיולוגיים של הכלב, ניהול סביבתי נכון שימנע חיזוק התנהגויות בלתי רצויות ובמקרים של בעיות התנהגות המערבות קושי רגשי של הכלב כגון חרדות ותוקפנויות מסוגים שונים, היא תבנה תהליך שיאפשר לכלב להתמודד עם הקשיים באופן הדרגתי.
האימון בגישה המודרנית לעולם יתמקד ב"אילוף יוצר" (כפי שמנוסח על ידי הגישה המסורתית) גם על מנת להכחיד התנהגויות לא רצויות, ולא בהכחדה של התנהגות באמצעות ענישתה.
כללים אלה תקפים בגישה זאת לכל תחומי האימון, בין של כלב הבית ובין של כלבי עבודה.
מניעים לאילוף - הצגה מסורתית של הנושא

ישנם מניעים רבים לאילוף כלבים וניתן להפרידם בצורה גסה לאילוף יוצר ואילוף מכחיד.
מניעים לאילוף - הצגה מסורתית של הנושא > אילוף יוצר

אילוף יוצר הוא אילוף הבונה התנהגויות חדשות או מחזק התנהגויות קיימות.

סוג זה משמש בצורה שכיחה למטרות עבודה, ספורט ובידור.
מניעים לאילוף - הצגה מסורתית של הנושא > אילוף מכחיד

אילוף מכחיד נועד להעלים התנהגויות קיימות. 

השימוש הנפוץ הוא בפתרון בעיות התנהגות או טיפול בהתנהגויות נורמליות לא רצויות.

סוג אילוף זה משמש בעיקר בכלבי בית ופחות בכלבי עבודה לסוגיהם.
עזרים וכלים

גישות האימון השונות מובילות לא אחת לבחירת כלים שונים בתכלית. כלים שנועדו ליצור שליטה באמצעות גרימת אי נוחות מכוונת או הכאבה לא יכללו בארגז הכלים של מאמן מהגישה החיובית. להלן חלוקת האיבזרים לפי שימושם באסכולות המרכזיות.
עזרים וכלים > אביזרים נייטרליים

קולר: רצועה שעונדים על צוואר הכלב, המחוברת לטבעת מתכת, אליה מחברים את רצועת ההולכה. לרוב היא ניתנת להגדלה או הקטנה בהתאם למידה הרלוונטית.
רצועת הולכה: בד כפולה (או חומרים אחרים). אורכה כמטר וחצי. נוחה לאחיזה ולשליטה בכלב. משקל הרצועה משפיע על תנועת הכלב ועל יכולת השליטה בה. האילוף המסורתי רואה בכך יתרון ומעדיף רצועות כבדות יותר. האימון המודרני מפתח את השליטה בקצב ההליכה של הכלב וסגנון הליכתו באמצעים אחרים.
רתמה: מערכת רצועות החובקת את גב וחזה הכלב.
רצועה ארוכה: מיועדת לאימון המרוחק 4–10 מטרים מן המאלף. כל חבל עבה יתאים ובלבד שיהיה נוח לאחיזה ובעל תפס חזק בקצהו. יש להזהר מאד בעת שימוש ברצועה ארוכה מפני התפסות של הרצועה באובייקטים שונים. כמו כן, חשוב מאד לוודא שהכלב לא צובר תאוצה ונבלם בבת אחת על ידי הרצועה. זעזוע שכזה מסוכן מאד לצוואר הכלב ומהווה "צליפת שוט".
רצועה נמתחת: 4-10 מטרים גלולים בתוך תוף המתירים לכלב מרחב פעולה. מעצור מאפשר למנוע מן הכלב שימוש מלא ברצועה. לא מיועד לאילוף בשום אופן.
זמם: מחסום פה. תכליתו יכולה להיות מניעת נשיכה או מניעת אכילה, ובהתאם לכך יבחר סוג הזמם. יש לוודא תמיד שהכלב יכול להלחית כראוי, דהיינו, לפעור את פיו ולהוציא את הלשון. זמם ששומר את פה הכלב סגור, מונע הלחתה ולכן מסוכן לשימוש, עד לרמה של גרימת מוות לכלב.
עזרים וכלים > אביזרים מודרניים/חיוביים

רתמה נגד משיכות: רתמה המתאפיינת בחיבור הרצועה לבית החזה כך שמונעת מהכלב למשוך בחוזקה. רתמות נגד משיכה המתחברות מהגב מתבססות על גרימת כאב ואינן מומלצות לשימוש.
ראשיה: אביזר המולבש על ראש הכלב ונועד לאפשר לאדם האוחז ברצועה שליטה רבה יותר בתנועת הכלב. השימוש בראשיה עלול בקלות להפוך לאמצעי הימנעותי, בלתי נעים לכלב ואף פוגעני. לכן יש להתאים אביזר הגורם לאי הנוחות הפחותה ביותר, ורצוי להשתמש בו רק במקרים בהם האביזר מרגיע את הכלב או כאשר רתמה נגד משיכות אינה נותנת מענה הולם מספיק. ראשיות שונות מבוססות על מנגנוני פעולה שונים ולכן מומלץ שמאמן הבקי במנגנונים השונים יתאים את האביזר הנכון לכלב ולבעליו. מאמן מהגישה המודרנית יקפיד להרגיל את הכלב בצורה הדרגתית ולא יכפה עליו את השימוש בראשיה. בין מותגי הראשיות המוכרים בארץ: "האלטי", "צ'ארלי" ו"טריקסי" - פועלים על מנגנון זהה. ראשיית "ג'נטל לידר" פועלת על מנגנון שונה מעט ודורשת התאמה מדויקת יותר בטרם השימוש בה.
חטיפים: מגוון עצום של מזונות בכל גודל וטעם. רצוי להתאים את החטיף לרמת הקושי ולרמת המוטיבציה של הכלב. לרוב כלבים יעדיפו חטיפים לחים ורכים על פני יבשים.
קליקר: מכשיר המשמיע צליל "קליק" מובחן. המכשיר עצמו בסיסי ולמעשה אינו הכרחי שכן ניתן גם להפיק עם הלשון צליל דומה בלעדיו, אך על מנת לאמן באמצעותו בצורה יעילה ומיטבית נדרשת הבנת עקרונות האימון וכן שליטה בטכניקה. הקליק מסמן לכלב איזו התנהגות או תנועה הוא ביצע נכון, שבעקבותיה הוא מקבל חטיף. טכניקת עבודה זאת מכונה גם SHAPING.
צעצועים: צעצועי הבאה, משיכה ולעיסה. מותאמים למוטיבציה של הכלב ולמטרה. צעצועים רבים נועדו לאינטראקציה עם בני הבית ויכולים לשמש כחיזוק בעת אימון או לשימור התנהגויות רצויות.
צעצועי האכלה: צעצועים למשחק עצמי ישלבו לא פעם מזון/חטיפים שעל הכלב ללמוד כיצד להוציא מהצעצוע. צעצועים אלה מהווים בין היתר העשרה מנטלית עבור הכלב.
עזרים וכלים > אביזרים מסורתיים/הימנעותיים

קולר חנק: שתי טבעות מחוברות בשרשרת מתכת באורך משתנה המותאם לצוואר הכלב. השם "חנק" ניתן לה בגלל פעולת המשיכה הגורמת להתהדקותה על צוואר הכלב. כיום ניתן למצוא קולרי אילוף המתהדקים באופנים שונים ובמגוון חומרים. עם זאת, עבודה לא נכונה עם קולר חנק יכולה לגרום לנזקים חמורים לכלב,[דרוש מקור] ולכן יש לוודא שקולר החנק הושם בצורה תקינה כדי למנוע נזקים.
קולר דוקרנים: קולר שבדרך כלל, עשוי מתכת, הפועל באופן דומה לקולר חנק, אך בפנים הקולר לכיוון צוואר הכלב ישנם "דוקרני" מתכת קהים מעוקלים המפעילים לחץ נקודתי במספר מקומות על צוואר הכלב בעת הצורך. קולר זה מיועד לכלבים גדולים בעלי שכבת שומן עבה באזור הצוואר.
קולר חשמלי: שוק חשמלי בעוצמה משתנה גורם אי נוחות המרתיעה את הכלב מלחזור על הפעולה האחרונה לפניה. חיישן בקולר מגיב לעוצמה משתנה של נביחות, או לשלט שבידי המאלף. תיקון שלילי לעיל הראוי לשימוש במקרים קיצוניים בלבד.
קולר האלטי: (אחת הראשיות, כפי שפורטו מעלה, תחת הכותרת "ראשיה") קולר בעל 2 לולאות, לצוואר ולפה. כאשר מושכים את הטבעת של הקולר, פיו של הכלב נסגר וראשו מופנה לכיוון המשיכה. שימוש לא נכון בקולר עלול לגרום לנזקים, ועל כן מומלץ לבדוק היטב כיצד לשים אותו.
רסן: מין רתמה המולבשת על פי הכלב. מכוונת אותו לכיוון הרצוי ואינה מאפשרת לו למשוך ברצועה.
כלבנות

מעבר לאילוף הבסיסי של כלבים, ישנם כלבים שעוברים אילוף נוסף והכשרה לביצוע משימות מסוימות וייעודיות. משימות כאלה כוללות: סיוע לאנשים עם מוגבלויות, כגון כלב נחייה לעיוורים; איתור בני אדם באמצעות חוש הריח; איתור חומרים חשודים כגון סמים וחומרי נפץ; משימות משטרה וביטחון שוטף. כמעט כל המשטרות מפעילות כלבי משטרה - אלו כלבים שעברו הכשרה מיוחדות לפעילות משטרתית ומסייעים למשטרה במילוי משימותיה. את כלבי המשטרה מפעילים שוטרים שקיבלו הכשרה מיוחדת ונקראת "כלבנים". בדרך כלל נהוג שלכל כלב מצוות כלבן קבוע שמפתח עם הכלב קשר עמוק ואמין. גם בצבאות מפעילים כלבים למשימות שונות, על ידי יחידות כלבנים (מכונות K9).
ראו גם

כלב הבית
כלב נחייה
כלב סיוע לאוטיסטים
כלבים בשירות כוחות הביטחון
כלב משטרה
שוצהונד
התניה אופרנטית
אימון קליקר
הערות שוליים

↑   שיתוף בוואטסאפ, הכלב של השכן ירוק יותר: מחקר חדש קובע שכלבים חשים קנאה, באתר הארץ, 27 ביולי 2014
↑  Improving dog training methods: Efficacy and efficiency of reward and mixed training methods, PLoS One. 2021; 16(2): e0247321
כלבן בחיל המארינס האמריקאי, באימון עם כלבו.
כלבן בחיל המארינס האמריקאי, באימון עם כלבו.
לוחמי הימ"מ (משטרת ישראל) עם כלב משטרה, באימון פריצה והשתלטות.
יצחק ברנייס

| --- | --- |

 לידה:  1792 ה'תקנ"ג מיינץ, נסיכות הבוחר ממיינץ 
 פטירה:  1 במאי 1849  (בגיל 57 בערך) ט' באייר ה'תר"ט המבורג, הקונפדרציה הגרמנית 
 מקום קבורה:  המבורג 
 מדינה:  גרמניה 
 השכלה:  אוניברסיטת וירצבורג 
 תקופת הפעילות:  ? – 1 במאי 1849 
 השתייכות:  יהדות אורתודוקסית
 תחומי עיסוק:  חקר התפילה
 רבותיו:  הרב אברהם בינג
 תלמידיו:  רש"ר הירש, הרב עזריאל הילדסהיימר
 בני דורו:  הרב יעקב אטלינגר
 צאצאים:  יעקב ברנייס  מיכאל ברנייס 
 
חכם יצחק בֶּרְנַיְיס (גם: בערנייס, בערנייז; Isaac Bernays;‏ 1792, ה'תקנ"ג, מיינץ – 1 במאי 1849, ט' באייר ה'תר"ט, המבורג) היה רבה של המבורג, בלשן והוגה דעות. כאחד מראשוני מורי ההלכה שסיימו לימודים אוניברסיטאיים והתנהלו בגרמנית תקנית, היה חלוץ המעבר לרבנות מודרנית שלאחר המשבר בקהילה המסורתית בקרב האשכנזים. ממבשרי הנאו-אורתודוקסיה ומתנגד נחרץ לרפורמים. הוא עודד את פתיחת החינוך היהודי למקצועות חולין ולרעיונות הנאורות.
תולדות חייו

יצחק בערנייס גדל במיינץ ולמד אצל רב העיר רבי נח חיים צבי ברלין. כשבגר נסע ללמוד בווירצבורג אצל הרב אברהם בינג, מגדולי רבני אשכנז; הוסמך לרבנות על ידו, ונתמנה כחבר בבית הדין שלו. במהלך לימודיו התיידד עם תלמיד נוסף – הרב יעקב אטלינגר, שהיה צעיר ממנו בחמש שנים. במקביל למד ומאוחר יותר אף לימד באוניברסיטת וירצבורג שפות וספרות.
יהדות המבורג, אחת הגדולות בגרמניה בזמנו, הייתה נתונה במאבקים בין חלוצי הרפורמים והשמרנים. רבים מהצעירים והמשכילים יותר פרשו בשנת 1818 לטובת בית-כנסת רפורמי חדש, ההיכל בהמבורג, שהוקם על ידי ישראל (אדוארד) קליי. בנוסח התפילה הושמטו הבקשות לחידוש עבודת הקרבנות. קליי הנהיג דרשות בסגנון עדכני ובגרמנית רהוטה, שילב קטעים בשפה בסידור, קיצר את התפילות וליווה אותן במוזיקה. הקהל סירב לשעות לדרישת ראב"ד המבורג, הרב ברוך עוזרש, ובית-דינו לסגור את המניין והוסיף לפקוד אותו גם כשרבנים מאירופה כולה גינו אותו כמעשה כפירה. הפרנס אליעזר ריסר הציע כבר בתחילת המשבר פתרון אחר, שאומץ על ידי יתר טובי העיר לאחר שלוש שנים של עימותים; נדרש למנות רב קהילה שיוכל לגשר על הפערים מול הציבור המשכיל והמעורה יותר בסביבה הנוצרית. הוועד פיטר את הראב"ד ושני הדיינים הקשישים והזמין את ברנייס. הוא נכנס לתפקיד בד' בחשוון תקפ"ב (30 באוקטובר 1821). החוזה שנחתם עמו, כפי שציין יצחק שורש, היה עדות ברורה לחילופי העתים ולהגדרה מחדש של סמכויות הרבנות בעידן המודרני: הודגש כי אין לו כל סמכות בנוגע לדין האזרחי ונאסר עליו במפורש להעניש בכל צורה שהיא עוברי עבירה או להתערב בענייני הרפורמים. אפילו תוארו הרשמי היה 'חכם בקהל אשכנזים', כדי להדגיש את ההבדל בינו לקודמיו וכנראה גם כחיקוי לנהוג אצל הספרדים, שנחשבו לדוגמה להתנהגות אסתטית. בקהילה הושכן שלום: פרנסי העדה המרכזית הגיעו להסדר עם המניין החדש, שאפשר למתפלליו להחזיק את המבנה על חשבונם כל עוד יוסיפו לשלם לה את מלוא המס שחויבו בו חברים רגילים. ברנייס השיב לבית-הכנסת הישן את מרבית הקהל באופן הנהגתו, ואימץ מיד סגנון שדמה רבות לזה של קליי. שלא כמו קודמיו שנשאו כנהוג פעמיים בשנה דרשות עמוסות פלפולים ביידיש, שהייתה נהירה עתה בעיקר למבוגרים ומושא למבוכה ליתר, הקפיד ברנייס לדרוש מדי שבוע על ענייני השעה ודברי מוסר בגרמנית נקיה. הוא לבש גלימות הדומות לשל כומר, צירף מקהלה לתפילה, הפגין ידע בתרבות הגרמנית ודרש התנהגות מכובדת מהקהל בבית-הכנסת. בין היתר, נדרש להתפלל בשקט בעוד שרק הש"ץ קורא בקול רם ונאסר לתקן בקול את בעל הקורא, להתנועע בתפילה בפראות, לירוק על הרצפה ועוד. בשקלול מעמדו מכל הבחינות, כתב שניאור ליימן: ”אם משה מנדלסון היה היהודי המודרני הראשון, ברנייס היה הרב המודרני הראשון.”
כעבור 20 שנה החל מאבק קשה בינו ובין הקהילה הרפורמית בעיר, על רקע ניסיונו לעצור אותה מלבנות בית כנסת חדש, ועל רקע התנגדותו החריפה לסידור התפילה שהיא הוציאה. כוחם של הרפורמים בהמבורג ובגרמניה כולה היה במגמת התחזקות, והם גברו עליו. כעבור כ-7 שנים נפטר הרב ברנייס בפתאומיות.
בניו ותלמידיו

לרב ברנייס היו 6 ילדים. אחד מהם הוא פרופ' יעקב ברנייס (אנ'), שהמשיך את דרכו של אביו, ששילבה הקפדה על מצוות הדת יחד עם פתיחות מדעית. הוא נמנה עם המורים הראשונים בבית המדרש לרבנים בברסלאו. בן אחר, מיכאל, שהיה פרופסור לספרות גרמנית, התרחק מדרכו של אביו והמיר את דתו בגיל צעיר. נכדתו של הרב ברנייס, מרתה, נישאה לזיגמונד פרויד, שבספרייתו הייתה תלויה תמונתו של סבה. נינו היה התעמולן המפורסם אדוארד ברנייס. נינו של הרב ברנייס הוא המתמטיקאי והפילוסוף פאול ברנייס.
תלמידיו המפורסמים של הרב ברנייס הם הרש"ר הירש והרב ד"ר עזריאל הילדסהיימר (הספדו של הרב הילדסהיימר על הרב ברנייס נדפס בספר השו"ת שלו). הם הושפעו רבות משיטתו, והשכילו גם להפיץ אותה בציבורים רחבים. ההיסטוריון היהודי היינריך גרץ, שהיה ממייסדי התנועה הקונסרבטיבית, ראה גם הוא בדבריו של הרב ברנייס יסודות לשיטתו, שקראה להתאמת היהדות על פי התנאים ההיסטוריים המתחדשים.
הספר "המזרח המקראי" (Der biblische Orient)

בשנת 1821 יצא בעילום-שם במינכן הספר "המזרח המקראי" (Der Bibel’sche Orient),‏ שמצד אחד דיבר על תפקידם האוניברסלי של היהודים והתנ"ך בהפצת המונותיאיזם, ונלחם בתנועת הרפורמה, ומצד שני ציטט ממקורות נוצריים, ותקף חכמים רבניים ובהם אפילו אנשי הכנסת הגדולה.
בני דורו, ואף חוקרים בימינו, סוברים שהעמקות ורוחב היריעה הנפרשים בספר מוכיחות שהרב ברנייס הוא מחברו, או לפחות תרם לכתיבה. הרב ברנייס עצמו לא הכחיש שהוא שכתב את הספר, ובמשך כל ימיו היו שרדפו אותו משום שייחסו לו את הספר.
ראו גם

ריב ההיכל
ההיכל בהמבורג
לקריאה נוספת

מרדכי ברויאר, עדה ודיוקנה, אורתודוקסיה יהודית ברייך הגרמני, ירושלים: מרכז זלמן שזר, 1990.
ישי פרנקל, החכם מאשכנז, סגולה גיליון 27, אוגוסט 2012 (מידע בקטלוג רמב"י)
הערות שוליים

↑  התאריכים העבריים, ע"פ הכיתוב על מצבתו
↑  Ismar Schorch, Emancipation and the Crisis of Religious Authority: The Emergence of the Modern Rabbinate, בתוך: Werner Eugen Mosse, Arnold Paucker, Reinhard Rürup (עורכים), Revolution and Evolution, 1848 in German-Jewish History, Mohr Siebeck, 1981. עמ' 208-209
↑  Jacob J. Schacter, Judaism's Encounter with Other Cultures: Rejection Or Integration?, Rowman & Littlefield, 1997, עמ' 170-171.
↑  איזידור זינגר, מקס כהן, ‏"יעקב ברנייס", במהדורת 1901–1906 של האנציקלופדיה היהודית (באנגלית).
↑  איזידור זינגר, ג'וזף סון (Sohn), ‏"מיכאל ברנייס", במהדורת 1901–1906 של האנציקלופדיה היהודית (באנגלית).
↑  ריצ'רד גוטהייל, מאיר קייזרלינג, ‏"המזרח המקראי", במהדורת 1901–1906 של האנציקלופדיה היהודית (באנגלית).
| --- | --- |
בקרת זהויות :  NLI: 987007295222805171  GND: 116137207  ISNI: 0000 0000 5425 9975  LCCN: no2007145148  NTA: 398747210  SNAC: w66t2sm9  VIAF: 45046830   WorldCat (עם VIAF): 45046830 
המצבה על קברו
סטיב קר

סטיבן דאגלס "סטיב" קר (באנגלית: Stephen Douglas "Steve" Kerr; נולד ב-27 בספטמבר 1965) הוא כדורסלן עבר ומאמן אמריקאי המכהן כמאמנה הראשי של קבוצת גולדן סטייט ווריורס מליגת ה-NBA ושל נבחרת ארצות הברית בכדורסל.
כשחקן זכה קר בחמש אליפויות, שלוש פעמים במדיה של שיקגו בולס ופעמיים עם סן אנטוניו ספרס. היה אחד מהקלעים הטובים ביותר בליגה. לאחר פרישתו היה יועץ בפיניקס סאנס, ופרשן במשחקים עבור רשת TNT. ב-2014 מונה למאמנה של גולדן סטייט והוביל אותה לזכייה בארבע אליפויות, אחת מהן כבר בשנתו הראשונה כמאמן. בעונתו השנייה נבחר למאמן השנה לאחר שהוביל את הווריורס למאזן הטוב בתולדות הליגה, 73–9. הוא זכה עם נבחרת ארצות הברית במדליית זהב בטורניר הכדורסל האולימפי באולימפיאדת פריז (2024).
ראשית חייו

קר נולד וגדל בביירות שבלבנון, בעת שאביו, פרופסור מלקולם קר, לימד באוניברסיטה האמריקנית בביירות ואמו שימשה כדקאן הנשים באוניברסיטה. בהיותו כבן 19 נרצח אביו בידי חמוש שהמתין לו מחוץ לחדרו וירה בו. ארגון ג'יהאד אסלאמי מקומי (שפעיליו היו ממקימי חזבאללה) נטל אחריות לרצח. מאוחר יותר האשימה משפחת קר את איראן במעורבות, והציגה מסמכים בנדון.
קריירה כשחקן

קר שיחק בקבוצת כדורסל המכללות של אוניברסיטת אריזונה, ואף הופיע במדיה בפיינל פור טורניר אליפות המכללות בכדורסל של ה-NCAA בשנת 1988.
הוא שיחק במדי נבחרת ארצות הברית בכדורסל באליפות העולם בכדורסל 1986 שנערכה בספרד, וזכה עימה במדליית זהב.
קר נבחר בבחירה ה-50 בדראפט ה-NBA ‏1988 על ידי פיניקס סאנס, אך כעבור שנה הועבר לקליבלנד קאבלירס. בשנת 1993 עבר לשיקגו בולס, שם שיחק עם מייקל ג'ורדן וזכה בשלושה תוארי אליפות רצופים. קר היה משמעותי במשחקי הקבוצה, כשקלע מספר סלים מכריעים ברגעי המשחק האחרונים. ב-1998 עבר לסן אנטוניו ספרס, ובאותה עונה זכה עימה באליפות הרביעית שלו ברציפות. ב-2003 זכה עם הספרס באליפות האחרונה שלו ולאחריה פרש ממשחק פעיל.
לאורך הקריירה של קר הוא קלע באחוזים גבוהים מעבר לקשת השלוש, 45.4%. זהו אחוז הדיוק הטוב ביותר בהיסטוריה של ה-NBA לשחקן שזרק מעל 2,000 זריקות.
בשנים לאחר פרישתו היה קר יועץ לבעלים בפיניקס סאנס, ואף כיהן כג'נרל מנג'ר בקבוצה בין השנים 2007 ו-2010. בנוסף הוא היה לאנליסט החוקר את האספקטים הסטטיסטיים של המשחק, ולפרשן משחקי כדורסל ברשת TNT.
קריירת אימון

בקיץ 2014 חשקו מספר קבוצות בשירותיו של קר כמאמן, בהן גם ניו יורק ניקס, שנשיאה היה מאמנו של קר בשיקגו, פיל ג'קסון. עם זאת, במאי 2014 הוא מונה למאמן גולדן סטייט ווריורס. קר ביקש למנות לעוזרו הבכיר את דייוויד בלאט, אך זה מונה למאמנה של קליבלנד קאבלירס. הוא שילב במשחק הקבוצתי אלמנטים של "התקפת המשולש" (אנ') הקבוצתית מימיו בשיקגו תחת פיל ג'קסון, רכיבים מהריווח והקצב מימיו בסן אנטוניו של גרג פופוביץ', ואת הקצב המהיר מהתקפותיהם של מייק ד'אנטוני ואלווין ג'נטרי בפיניקס, כשהיה קר הג'נרל מנג'ר שלה.
בעונתו הראשונה הציגה קבוצתו כדורסל שוטף בהובלת סטפן קרי, קליי תומפסון ודריימונד גרין והרבתה לנצח, סיימה את העונה עם המאזן הטוב בליגה, 67-15. הוא המאמן הרוקי הראשון בהיסטוריה של הליגה שניצח 21 משחקים מ-23 משחקיו הראשונים. הוא הוביל את גולדן סטייט לזכייה באליפות בעונת 2014/2015 לאחר ניצחון בגמר ה-NBA על קליבלנד ובלאט, בגמר הראשון מבין ארבעה רצופים בין הקבוצות שהתחיל את אחת היריבויות הגדולות בליגה במאה ה-21.
בעונת 2015/2016 הוביל קר את גולדן סטייט למאזן של 73–9, שיא הניצחונות לעונה ב-NBA, ובתום העונה זכה בתואר מאמן השנה. למרות עונה טובה זו, בגמר ב-NBA הפסידו הווריורס לקליבלנד קאבלירס 3–4, לאחר שכבר הובילו 3–1.
לפני תחילת עונת 2016/2017 נוסף לסגל הווריורס קווין דוראנט, אחד השחקנים הטובים ביותר בליגה בעונות הקודמות. עם דוראנט, בעונות 2016/2017 ו-2017/2018, זכה קר בשתי אליפויות ה-NBA עם הקבוצה.
בעונת 2018/2019 הוא שוב הוביל את הווריורס לגמר, אך הפעם הפסיד בשישה משחקים לטורונטו ראפטורס.
בשתי העונות הבאות לא העפילו הווריורס כלל לפלייאוף ה-NBA, אך בעונת 2021/2022 חזרו לפלייאוף וזכו באליפות הרביעית שלהם בשמונה שנים, הכי הרבה מאז שיקגו בולס בהובלת מייקל ג'ורדן.
ב-9 בפברואר 2022 הוכרז קר כאחד מ-15 המאמנים הגדולים בתולדות ה-NBA לכבוד חגיגות 75 השנים לליגה.
ב-20 בדצמבר 2021 הוא מונה למאמן נבחרת ארצות הברית בכדורסל, והוביל אותה למקום הרביעי בגביע העולם בכדורסל 2023 ולמדליית זהב בטורניר הכדורסל באולימפיאדת פריז (2024).
חיים אישיים

קר נישא למרגוט ברנן, אהובתו מתקופת לימודיו במכללה, ב-1990. לזוג שלושה ילדים. הוא חובב כדורגל נלהב ואוהד את קבוצת הכדורגל האנגלית ליברפול מהפרמייר ליג. באוגוסט 2023 הוא הפך לבעל מניות במועדון הכדורגל מיורקה מהלה ליגה הספרדית.
חיים אישיים > דעות פוליטיות

קר מזוהה עם המפלגה הדמוקרטית. במהלך תקופת כהונתו של נשיא ארצות הברית דונלד טראמפ בשנים 2017–2021 הוא תקף אותו מספר פעמים, ואף סירב להגיע לבית הלבן לאחר שזכה עם גולדן סטייט ווריורס באליפויות ה-NBA ב-2017 ו-2018. ב-19 באוגוסט 2024, בוועדה הדמוקרטית הלאומית לקראת הבחירות לנשיאות ארצות הברית 2024 הוא תקף פעם נוספת את טראמפ, מועמד המפלגה הרפובליקנית לנשיאות.
קר תומך בפיקוח על נשק, והביע את דעתו בנושא במיוחד לאחר הירי בבית הספר היסודי רוב ביובלדי, טקסס במאי 2022, בו נרצחו 19 תלמידים ושני מורים. במסיבת עיתונאים לאחר משחק בגמר המערב מול דאלאס מאבריקס הוא פנה לחברי הסנאט של ארצות הברית ודרש מהם לתמוך בחוקים להגבלת מכירות נשק.
ביולי 2018 שיתף קר ברשת טוויטר מאמר של הניו יורק טיימס המתנגד לחוק הלאום שחוקק אז בישראל, ובנובמבר 2023 הביע "צער עמוק על המשפחות והקורבנות" במתקפת הפתע של חמאס על ישראל ב-7 באוקטובר ובתגובה הישראלית ברצועת עזה.
הערות שוליים

↑  כצפוי: סטיב קר נבחר למאמן העונה הסדירה ב-NBA, באתר וואלה, 26 באפריל 2016
1 2  שי לוי, ‏אמר לא לפיל ג'קסון: קר מונה למאמן גולדן סטייט, באתר ערוץ הספורט, 15 במאי 2014
↑  NBA: סטיב קר הודיע על פרישה, באתר ynet, 8 באוגוסט 2003
↑  שרון דוידוביץ', דיווח בארה"ב: בלאט במגעים עם גולדן סטייט, באתר ynet, 6 ביוני 2014
↑  Kerr coming to New York as an All-Star coach with Warriors, באתר USA Today, ‏10 בפברואר 2015
↑  מאמן העונה ב-NBA: מייק בודנהולזר, באתר ynet, 21 באפריל 2015
↑  גולדן סטייט זכתה באליפות ה-NBA, באתר וואלה, 17 ביוני 2015
↑  קליבלנד זכתה באליפות ראשונה בהיסטוריה, באתר ONE‏, 20 ביוני 2016
↑  גולדן סטייט השלימה 1:4 בסדרת הגמר וזכתה באליפות ה-NBA, באתר וואלה, 13 ביוני 2017
↑  בפעם השנייה ברציפות: גולדן סטייט אלופה, באתר ynet, 9 ביוני 2018
↑  ריברס וקר ב-15 המאמנים הגדולים של ה-NBA, באתר ערוץ הספורט, 9 בפברואר 2022
↑  הגשים חלום: סטיב קר מונה רשמית למאמן נבחרת ארצות הברית, באתר וואלה, 20 בדצמבר 2021
↑  Why Liverpool FC is ‘source of inspiration' for Warriors' Steve Kerr, NBC Sports, ‏19 באוקטובר 2019
↑  מה הקשר? סטיב קר הפך לבעל מניות במועדון כדורגל ספרדי, באתר ישראל היום, 23 באוגוסט 2023
↑  סטיב קר נגד דונלד טראמפ: "מייצר כעס וטרור", באתר ynet, 30 בינואר 2017
↑  סטיב קר נגד דונלד טראמפ: צריך לגנות אותו, באתר ONE‏, 15 ביולי 2019
↑  "לך לישון": סטיב קר נגד דונלד טראמפ, באתר ערוץ הספורט, 20 באוגוסט 2024
↑  זעקת המאמן הבכיר ב-NBA: "ילדים נרצחו בבית הספר, מתי נעשה משהו?", באתר ynet, 25 במאי 2022
↑  נקט עמדה: סטיב קר שיתף מאמר המבקר את ישראל, באתר ONE‏, 23 ביולי 2018
↑  סטיב קר הביע צער על הטבח בישראל ועל "החפים מפשע בעזה", באתר ynet, 3 בנובמבר 2023
| נבחרת ארצות הברית – אליפות העולם בכדורסל 1986 (מדליית זהב) |
| --- | --- | --- |
|  1  •  2  •  3  •  4 אמאקר •  5 בוגס •  6 אליוט •  7 גיליאם •  8 האמונדס •  9 קר •  10 מקי •   11 רובינסון •  12 סייקלי • 13 שו •  14 צ'. סמית' • 15 ק. סמית' • מאמן: אולסון |  1  •  2  •  3  •  4 אמאקר •  5 בוגס •  6 אליוט •  7 גיליאם •  8 האמונדס •  9 קר •  10 מקי •   11 רובינסון •  12 סייקלי • 13 שו •  14 צ'. סמית' • 15 ק. סמית' • מאמן: אולסון | ארצות הברית |
| נבחרת ארצות הברית – האלופה האולימפית - פריז (2024) |
| --- | --- | --- |
|  1  •  2  •  3  •  4 קרי •  5 אדוארדס •  6 ג'יימס •  7 דוראנט •  8 וייט •  9 האליברטון •  10 טייטום •   11 אמביד •  12 הולידיי • 13 אדבאיו •  14 דייוויס • 15 בוקר • מאמן: קר |  1  •  2  •  3  •  4 קרי •  5 אדוארדס •  6 ג'יימס •  7 דוראנט •  8 וייט •  9 האליברטון •  10 טייטום •   11 אמביד •  12 הולידיי • 13 אדבאיו •  14 דייוויס • 15 בוקר • מאמן: קר | ארצות הברית |
| --- | --- |
בקרת זהויות :  PLWABN: 9813281587405606  LCCN: n96122246  SNAC: w6d943zz  VIAF: 315533583   WorldCat (עם VIAF): 315533583